D ô v o d o v á   s p r á v a

Všeobecná časť
Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 272/2004 Z. z.,  ktorým sa ustanovuje zoznam prác a pracovísk, ktoré sú zakázané  tehotným ženám, matkám do konca deviateho mesiaca po pôrode a dojčiacim ženám,  zoznam prác a pracovísk spojených so špecifickým rizikom pre tehotné ženy, matky do konca deviateho mesiaca po pôrode a pre dojčiace ženy a ktorým sa ustanovujú niektoré povinnosti zamestnávateľom pri zamestnávaní týchto žien v znení nariadenia vlády č. 310/2010 Z. z. (ďalej len „návrh nariadenia vlády“) predkladá Ministerstvo práce, sociálnych vecí a rodiny Slovenskej republiky na základe Plánu legislatívnych úloh vlády Slovenskej republiky na rok 2015.
Účelom návrhu nariadenia vlády je transpozícia čl. 2 smernice Európskeho parlamentu a Rady 2014/27/EÚ z 26. februára 2014, ktorou sa menia smernice Rady 92/58/EHS, 92/85/EHS, 94/33/ES, 98/24/ES a smernica Európskeho parlamentu a Rady 2004/37/ES s cieľom zosúladiť ich s nariadením (ES) č. 1272/2008 o klasifikácii, označovaní a balení látok a zmesí. 
Návrhom nariadenia vlády sa harmonizuje terminológia súčasnej právnej úpravy s terminológiou nariadenia Európskeho parlamentu a Rady (ES) č. 1272/2008 z 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (ďalej len „nariadenie (ES) č. 1272/2008“). Návrhom nariadenia sa nahrádzajú kódy rizikových viet (R - vety) ustanovené v zrušenej smernici 67/548/EHS kódmi výstražných upozornení (H) ustanovenými nariadením (ES) č. 1272/2008 v jednotlivých triedach nebezpečnosti a kategóriách nebezpečnosti, ktoré sú zakázané pri práci a na pracoviskách tehotným ženám, matkám do konca deviateho mesiaca po pôrode a dojčiacim ženám.
Návrhom nariadenia vlády sa súčasne aktualizujú aj príslušné právne predpisy uvedené v poznámkach pod čiarou.
Navrhovanou úpravou sa neznižuje úroveň  bezpečnosti a ochrany zdravia pri práci a navrhované zmeny sú v súlade s vedecko-technickým pokrokom.  
Návrh nariadenia vlády nemá vplyv na rozpočet verejnej správy, podnikateľské prostredie, životné prostredie, informatizáciu spoločnosti a nemá žiadne sociálne vplyvy.
Návrh nariadenia vlády je v súlade s Ústavou Slovenskej republiky, zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie. 

Osobitná časť

K čl. I
K bodu 1
Legislatívno-technická úprava. 
K bodu 2 
Návrhom sa v zozname zakázaných prác a pracovísk podľa prílohy č. 1 vymedzujú látky, zmesi a pracovné procesy, ktoré sú na účely zabezpečenia bezpečnosti a ochrany zdravia pri práci zakázané tehotným ženám, matkám do konca deviateho mesiaca po pôrode a dojčiacim ženám. Sú to látky, zmesi a pracovné procesy ustanovené smernicou Európskeho parlamentu a Rady 2014/27/EÚ a harmonizované s nariadením Európskeho parlamentu a Rady (ES) č. 1272/2008 z 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (ďalej len „nariadenie (ES) č. 1272/2008“). 
K bodom 3 a 4 
V nadväznosti na úpravu v bode 2 sa ako nadbytočné navrhuje vypustiť doterajšie písmeno c), ktoré je obsiahnuté v navrhovanom písmene a). Navrhuje sa upraviť znenie písmena c) v záujme precizovania doterajšieho slovného spojenia „kategóriách 3 a 4 podľa osobitného predpisu“ v nadväznosti na novo upravené slovné spojenie „kategória nebezpečnosti“.
K bodu 5
Znenie ustanovenia sa navrhuje precizovať v záujme diferencovania doterajšieho slovného spojenia „triedy3)“ a novo upraveného slovného spojenia „trieda nebezpečnosti“.
K bodu 6
Legislatívno-technická úprava. 
K bodom 7 a 8
Návrhom sa v zozname zakázaných prác a pracovísk podľa prílohy č. 2 vymedzujú látky, zmesi a pracovné procesy so špecifickým rizikom pre tehotné ženy, matky do konca deviateho mesiaca po pôrode a dojčiace ženy. Sú to látky, zmesi a pracovné procesy ustanovené smernicou Európskeho parlamentu a Rady 2014/27/EÚ a harmonizované s nariadením Európskeho parlamentu a Rady (ES) č. 1272/2008 z 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006. 
V nadväznosti na úpravu v bode 7 sa ako nadbytočné navrhuje vypustiť doterajší bod 3.5., ktorý  je obsiahnutý v navrhovanom bode 3.4.

K bodu 9
Do transpozičnej prílohy sa dopĺňa preberaná smernica Európskeho parlamentu a Rady 2014/27/EÚ.
K čl. II
Dátum nadobudnutia účinnosti nariadenia sa navrhuje v súlade s termínom ustanoveným smernicou Európskeho parlamentu a Rady 2014/27/EÚ.